चेंबर ने दर्ज कराई आपत्ति, कहा बिजली की दरें नहीं बढ़ाएं
बिजली कंपनियों द्वारा वर्ष 2017-18 के लिए विद्युत नियामक आयोग को भेजे गए टैरिफ प्रस्ताव पर मप्र चेंबर ऑफ कॉमर्स एंड इंडस्ट्री ने आपत्ति दर्ज कराई है। चेंबर ने आयोग को पत्र भेजकर आपत्ति दर्ज कराते हुए कहा कि प्रदेश में बिजली की दरें अन्य राज्यों की तुलना में काफी ज्यादा है। ऐसे में बिजली की दरें यथावत रखी जाएं।
दरअसल बिजली कंपनी ने घाटा बताकर एक अप्रैल से घरेलू बिजली की दरें बढ़ाने की तैयारी कर ली है। अप्रैल से दरे 10.62 फीसदी तक बढ़ाने का प्रस्ताव तीनों वितरण कंपनियों ने तैयार कर एमपी पावर मैनेजमेंट कंपनी के माध्यम से भेजा है। जिस पर चेंबर ने आपत्ति दर्ज कराई है। चेंबर ऑफ कॉमर्स एंड इंडस्ट्री के अध्यक्ष अरविंद अग्रवाल, संयुक्त अध्यक्ष यश कुमार गोयल, उपाध्यक्ष सुरेश बंसल, मानसेवी सचिव डॉ. प्रवीण अग्रवाल, मानसेवी संयुक्त सचिव जगदीश मित्तल ने आयोग को पत्र भेजकर कहा है कि 51 यूनिट से 300 यूनिट तक एक ही दर अर्थात प्रस्तावित दर 4.80 रुपए रखी जाए। इससे मध्यम वर्गीय परिवार पर अतिरिक्त भार नहीं आएगा।
hin_Deva hin_Deva hin_Deva